AIŠKINAMASIS RAŠTAS

Dėl kitos paskirties žemės sklypų priėmimo Molėtų rajono savivaldybės nuosavybėn

**1. Parengto tarybos sprendimo projekto tikslai ir uždaviniai**

Uždaroji akcinė bendrovės „Juodeliai“ (toliau – Bendrovė) 2018 m. rugpjūčio 17 d. raštu Nr. 1286 „Dėl žemės sklypų dovanojimo“ kreipėsi į Molėtų rajono savivaldybę siūlydama dovanoti Bendrovei nuosavybės teise priklausančius 3 žemės sklypus, esančius Videniškių sen., Smėlinkos k., su sąlygomis, kad Savivaldybė dovanotuose sklypuose įrengtų inžinerinę infrastuktūrą, reikalingą Bendrovės veiklai. Bendrovė šiuo metu yra įsigijusi likviduotos UAB „Sodo namas“ turtą ir rengia infrastruktūrą savo veiklai.

Savivaldybė, įgyvendindama savarankiškąją funkciją - sąlygų verslo plėtrai sudarymas ir šios veiklos skatinimas bei siekdama pritraukti investuotojus į Molėtų rajoną, sutiktų perimti Savivaldybės nuosavybėn žemės sklypus ir vykdyti sutartas sąlygas, kad Bendrovė galėtų sėkmingai investuoti ir vykdyti numatytą veiklą. Priėmus teigiamą sprendimą, būtų pasirašyta notarinė sutartis ir žemės sklypai būtų perduoti Molėtų rajono savivaldybės nuosavybėn.

Sprendimo projekto tikslas – priimti Molėtų rajono savivaldybės nuosavybėn uždarosios akcinės bendrovės „Juodeliai“ dovanojamus 3 kitos paskirties žemės sklypus, esančius Videniškių sen., Smėlinkos k., pritarti dovanojimo sutarties su sąlygomis pasirašymui ir įgalioti Molėtų rajono savivaldybės merą Savivaldybės vardu pasirašyti dovanojimo sutartį ir perdavimo aktą. Perimtą turtą perduoti patikėjimo teise valdyti, naudoti ir disponuoti juo Molėtų rajono savivaldybės administracijai.

**2. Šiuo metu esantis teisinis reglamentavimas**

Lietuvos Respublikos civilinio kodekso 6.465 straipsnio 1 dalis, 6.467 straipsnio 1 dalis, 6.469 straipsnio 2 dalis;

Lietuvos Respublikos vietos savivaldos įstatymo 6 straipsnio 3, 19, 38 punktai, 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktas, 12 straipsnio 1, 2, 4 dalys.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – priėmus teigiamą sprendimą, Molėtų rajono savivaldybė sudarytų sąlygas verslo plėtrai bei šios veiklos skatinimui, rajone pradėtų verslą Bendrovė, galinti sukurti darbo vietas rajono gyventojams, pagerindama gyventojų užimtumą, keldama jų pragyvenimo lygį.

Neigiamų pasekmių nenumatoma.

**4. Priemonės sprendimui įgyvendinti**

Pateikti Molėtų rajono savivaldybės tarybos sprendimą Bendrovei.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Bus reikalingos lėšos inžinerinės infrastruktūros įrengimui. Finansavimo šaltinis – savivaldybės biudžeto lėšos.

**6. Vykdytojai, įvykdymo terminai**

Molėtų rajono meras ir Molėtų rajono savivaldybės administracija.